kardosdrur/scandi-wiki huggingface dataset:
Fatboy Slim

Fatboy Slim (født Quentin Leo Cook, 31. juli 1963, også kendt som Norman Cook) er en engelsk big beat musiker. Han har været aktiv siden 1981 og har bl.a. ligget nr 1 på UK Singles Chart med nummeret "Praise You". Norman har bl.a. optrådt i Danmark på Roskilde Festival i 2004, Danmarks Smukkeste Festival i 2009 og på det elektroniske spillested Culturebox, København i 2019.

Norman Cook startede sin musikalske karriere som bassist hos indie-gruppen The Housemartins, der mest var kendt for vokal-nummeret 'Caravan of Love'. Da gruppen gik i opløsning blev Norman Cook interesseret i acid house-scenen, og han dannede i forlængelse af dette den succesfulde trio Pizzaman, der i en periode styrede de engelske dansegulve.

Da Pizzaman gik i opløsning var Norman Cook for en tid tilknyttet gruppen Beats International, der med nummeret 'Dub Be Good To Me' skabte endnu en diskoteks-klassiker. Ligeledes spillede han i gruppen Freakpower.

I midten af 90'erne blev Norman Cook til Fatboy Slim. Han startede med at udgive albummet 'Better Living Through Chemistry', der gjorde sig ganske godt i England.

Det store internationale gennembrud kom med opfølgeren 'You've Come a Long Way, Baby', hvorfra numre som 'The Rockafella Skank', 'Gangster Trippin' og 'Praise You' gav fornemme hitlisteplaceringer.

Også som remixer har Fatboy Slim haft stor succes. Bl.a. placerede hans remix af Cornershops 'Brimful of Asha' sig øverst på alle verdens hitlister.

Fatboy Slim har remixet et utal af kunstnere og bidraget til talrige compilations. Senest har han udgivet albummet 'Palookaville', der dog ikke helt levede op til de store forventninger.

Diskografi

Albums 
 1996: Better Living Through Chemistry
 1998: You've Come A Long Way, Baby
 2000: Halfway Between the Gutter and the Stars
 2004: Palookaville

Eksterne henvisninger 

 Officiel hjemmeside 
 Officiel MySpace-side

Referencer 
 Fatboy Slim på DRs musikleksikon

Fra DR's Musikleksikon
Musikere fra England
Ravlunda Kirke

Ravlunda Kirke (svensk Ravlunda kyrka) er en kirke i det sydøstlige Skåne. Kirken blev opført omkring 1200. I 1400-tallet kom tårnet til. I kirkens indre findes kalkmalerier fra 1200- og 1500-tallet. Alteret dateres til 1592. Prædikestolen fra 1618 har en dansk indskrift. Over prædikestolens dør ses Christian 4.s monogram. 

Under korbuen ses en indskrift over Kalmarkrigen (1611-13) med følgende tekst:
"Anno 1612. Den 4. februar kom de svenske ind i Giønge herred der brende røffuede oc ødelagde ved fem- eller seksogtyve kirkesogne: den 8. februari brende Væ: den 11. dag blev de tappert igen besøgte af vor konges folk antastede på Visse sø både ihjelslagne og druknede nogle tyve hundrede mænd og mistede deres bytte: som de havde taget. C.M.V."

Litteratur 

Hans Gregersen: "Skriften på væggen" (Skalk 1988 nr. 3; s. 16-17)

Eksterne henvisninger 

Tidligere danske kirker
Kirker i Skåne län
Mikkel Andersen

Mikkel Andersen (født 17. december 1988 i Herlev) er en dansk fodboldmålmand, der spiller i Fremad Amager.

Klubkarriere 
Mikkel Andersen debuterede i 2006 for Akademisk Boldklub og spillede syv kampe for klubben, mens han var 17 år.

Før sin seniordebut havde han modtaget tre invitationer fra Liverpool FC. Han var til prøvetræning hos Tottenham Hotspur og Udinese, ligesom han, under Udinese-opholdet, modtog interesse fra AC Milan.

Alle disse invitationer blev afslået, og Mikkel Andersen skrev i januar 2007 kontrakt med den engelske klub Reading FC for at udvikle sig i den engelske Football League. I den udviklingsramme (EFL) spillede han cirka 100 kampe i FA Cup, League Cup og Football League for klubberne: Torquay, Rushden & Diamonds, Brentford FC, Brighton, Bristol Rovers, Portsmouth og slutteligt hos superligaklubben Randers FC.

Mikkel Andersen blev i sit længste leje ophold hos Bristol Rovers i League One, hvor han opnåede 58 kampe, kåret til Årets Unge Spiller og nr. 3 i kategorien Årets Spiller i 2010. Han blev desuden af BBC Sport udtaget til Årets Hold i den engelske Football League af samme årsag.

Mikkel Andersen debuterede for Reading FC i 2014, men valgte at fortsætte sin karriere hos de danske mestre fra FC Midtjylland. 1. juli 2015 indgik han derfor en to-årig aftale med FC Midtjylland. I sommeren 2017 indgik han i en byttehandel mellem FC Midtjylland og Lyngby Boldklub, hvorpå han kom til den københavnske forstad.

Mikkel Andersen har for alle sine danske klubber spillet en række internationale kampe i UEFA regi, både gruppespil og finalerunde, mod bl.a. Rubin Kazan, FC Krasnodar, Legia Warzawa, Club Brugge, S.S.C.Napoli, Slovan Bratislava og Manchester United.

I midten af august 2018 blev det offentliggjort, at Andersen vendte tilbage til FC Midtjylland.

Landsholdskarriere 
Umiddelbart inden EM U21-slutrunden 2011 startede, erobrede Mikkel Andersen pladsen i det danske mål fra Jonas Lössl og stod i de tre EM-kampe. Mikkel Andersen spillede i alt 14 kampe for Danmarks U21-landshold, heraf 4 uofficielle ved den prestigefyldte Toulon-turnering i 2010, hvor han blev kåret til turneringens "Best Keeper".

Mikkel Andersen har også optrådt for både U/19- og U/20-landsholdet.

Referencer

Eksterne henvisninger 

 Statistik-profil på danskfodbold.com
 Reading F.C.-profil at readingfc.co.uk

Fodboldspillere fra Danmark
Fodboldspillere fra Reading F.C.
Personer fra Herlev
Fodboldspillere fra Akademisk Boldklub
Fodboldspillere fra Brentford F.C.
Fodboldspillere fra Torquay United F.C.
Fodboldspillere fra Brighton & Hove Albion F.C.
Fodboldspillere fra Portsmouth F.C.
Fodboldspillere fra Randers FC
Fodboldspillere fra FC Midtjylland
Fodboldspillere fra Lyngby Boldklub
Grimsby Town F.C.

Grimsby Town F.C. er en engelsk fodboldklub fra Grimsby, der spiller i den femtebedste række, Conference National. Klubbens har i alt spillet 11 sæsoner i den bedste række med en 5. plads (opnået i 1935) som bedste resultat.

Den tidligere engelske landstræner, Graham Taylor, har spillet for klubben.

Eksterne henvisninger

Grimsby Town Football Club website 

Fodboldklubber i England
Etableret i 1878
Grimsby
Det habsburgske monarki

Det habsburgske monarki eller Donau-monarkiet var uofficielle navne på en personalunion i Centraleuropa.
  
Andre navne på Donau-monarkiet var:
 Habsburgske Arvelande (før 1804)
 Kejserriget Østrig (realunion) (1804-1867)
 Østrig-Ungarn (dobbeltmonarki) (1867-1918)

Frem til 1806 var der habsburgske kejsere i det Tysk-romerske rige. Desuden har der været habsburgske statsoverhoveder i Benelux-landene, i Spanien, i Mexico og i en række italienske stater.

Europas historie
Huset Habsburg
Tidligere tyske stater
Østrig-Ungarn
Personalunioner
Heliox

Heliox er en gasblanding der består af helium og oxygen. Denne gasblandning bruges i forbindelse med dykning til store dybder, for at undgå trykfaldssyge.

Dykkerudstyr
Gasser

ro:Heliox
Yeardley Smith

Martha Maria Yeardley Smith (født 3. juli 1964), udtales //, er en amerikansk skuespiller og Lisa Simpsons stemme i serien The Simpsons.

Biografi 
Martha blev født i Paris, men voksede op i Washington, DC. Hun er datteren af journalisten Joseph Smith.

Ud over at lægge stemme til Lisa er hun af og til andre stemmer i Simpsons. Hun har også været i andre serier som Dharma and Greg, Disney Channels Phil of the future og Square One. Hendes filmkarriere rummer også film som The Legend of Billie Jean, Maximum Overdrive og As Good as It Gets. Sidstnævnte er næsten en Simpsonsfilm; næsten alle fra Simpsons-holdet er med i filmen.

Yeardly indrømmede i The Jane Pauley Show at hun havde kæmpet med bulimi i over 25 år. Hun har haft roller mens hun havde bulimi op gennem karrieren, bl.a Lisa i Simpsons.

Eksterne henvisninger 

 
 The Simpsons Archive -Interview

Skuespillere fra USA
Stemmer i The Simpsons
Tegnefilmsdubbere fra USA
Trykkammer

Et trykkammer er en lukket beholder, hvor en eller flere personer kan sættes under tryk, der er større end det atmosfæriske tryk. Dette bruges blandt andet til behandling af dykkere, der har fået trykfaldssyge, luftemboli eller andre trykrelaterede lidelser.

Trykkamre bruges også til anden form for hyperbar medicin.

Se også 
 Hyperbarisk oxygenterapi

Eksterne links 

 Hyperbar.dk Forskningsgruppe om dykkersikkerhed hvor flere af forskerne er ansat ved Rigshospitalets trykkammer men Hyperbar.dk har intet med Rigshospitalet at gøre.

Dykkerudstyr
Medicinske behandlinger
Grevskabet Görz

Grevskabet Görz (; ; ) var et østrigsk grevskab i de sydøstlige Alper. Området er i dag delt mellem Italien og Slovenien. Hovedbyen var Görz (nu Gorizia). 

Grevskabets officielle navne var Grafschaft Görz (1120–1253), Grafschaft Tirol-Görz (1253–1363), Gefürstete Grafschaft Görz (1365–1754) og Gefürstete Grafschaft Görz und Gradisca (1754–1919).

Grevskabet tilfaldt de østrigske Habsburgere i år 1500. Fra 1809 var området en del af Frankrigs Illyriske provinser. I 1815-1918 var området igen østrigsk, og det var tilknyttet Küstenland i en periode. 

Italien overtog Görz i 1919, men måtte overlade det meste af det tidligere grevskab til Jugoslavien (nu Slovenien) i 1945.

Huset Habsburg
Italiens historie
Regioner i Italien
Jugoslaviens historie
Sloveniens historie
Østrigs historie
Østrig-Ungarn
Tyvenes herre

Tyvenes herre er en bog, skrevet af forfatteren Cornelia Funke.

Handling 

Det hele starter med at to drenge ved navn Prosper og Bo tager forældreløse til Venedig fordi deres mor altid fortalte dem om hvor smuk en by det var med guldbevingede løver osv.

De tog derned ved at skjule sig i togvogne osv. Da de kommer frem møder de en fyr ved navn Scipio, der kalder sig tyvenes herre. Der bliver sørget godt for børnene som lever i en gammel lukket biograf, sammen med en bande de er med i.
Men hvor er Scipio når han ikke er hos banden?

Romaner fra Tyskland
Usher

Usher (født Usher Raymond IV d. 14. oktober 1978 i Chattanooga, Tennessee, USA) er en amerikansk sanger, danser og skuespiller.
Hans femte album Confessions gav ham hans internationale gennembrud i 2004.

Han har på verdensplan solgt over 45.000.000 albums, vundet 5 Grammy Awards og stiftet sit eget pladeselskab US Records
Blandt hans store hits finder man bl.a. "Yeah!", "OMG (feat. Will.I.Am)" og "Love In This Club" og "dj got us falling in love"

Diskografi 

 Usher (1994)
 My Way (1997)
 8701 (2001)
 Confessions (2004)
 Here I Stand (2008)
 Raymond v. Raymond (2010)
 Looking 4 Myself (2012)
 Hard II Love (2016)
  Confessions 2 (TBA)

Filmografi 
 Moesha som Jeremy (1997–1998)
 The Bold and the Beautiful som Raymond (1998)
 The Faculty (1998)
 She's All That (1999)
 Light It Up (1999)
 Geppetto (2000)
 Texas Rangers (2001)
 All That (2002)
 In the Mix (2005) som Darrell
 Killers (2010) som Kevin
 Justin Bieber: Never Say Never (2011) som Ham selv

For en komplet liste se Ushers filmografi

Eksterne henvisninger 

 
 
 

Sangere fra USA
Skuespillere fra Texas
Dansere fra USA
Personer fra Dallas
Principatet

Principatet er en betegnelse for det romerske kejserdømme. Ordet kommer fra latin, princeps, som betyder "principiel person", altså den første borger eller ledende person. Princeps var en af de titler, som de romerske kejsere benyttede. Efter romerrigets fald blev det hurtigt en eftertragtet titel for Europas høvdinge, som blev til prinser (af ordet princeps) eller fyrste (som kommer af det nedertyske ord for princeps, "vurste" som betyder 'den første') .

Betegnelsen principat bruges især om den første del af det romerske kejserdømme fra Augustus' magtovertagelse i 31 f.Kr. til 284 e.Kr., hvor Diocletian blev kejser. Perioden fra Diocletian til kejserdømmets fald kaldes  dominatet.

Referencer

Kejsere fra Romerriget
Monarkier i Europa
Julisk-Claudiske dynasti

Det Julisk-Claudiske dynasti (også kaldet det julioclaudiske dynasti) er en betegnelse for de fem første romerske kejsere:
 Augustus (ca. 27 f.Kr.-14 e.Kr.)
 Tiberius (14-37)
 Caligula (37-41)
 Claudius (41-54)
 Nero (54-68)
Efter Neros selvmord i 68 fulgte firekejseråret, og efter et års tronstrid kom det flaviske dynasti med Kejser Vespasian til magten.

Også forgængeren Julius Cæsar, der fungerede som diktator 46-44 f.Kr. kan nævnes som en del af dette dynasti.

Eksterne henvisninger 

Romerrigets kejserdynastier
De besatte

De besatte (, Bésy) er en roman af Fjodor Dostojevskij udgivet førte gang i 1872. Den er også udgivet på danske med titlerne Onde ånder og Nihilisterne. 

De besatte kaldes ofte Dostojevskijs store ideologiske roman, da den handler om politik og tro, og om moral og etik og rummer et opgør med tidens revolutions- og terrorismetænkning.

Handlingen er inspireret af et politisk mord i Rusland i 1869, hvor en ung student blev dræbt, da han ikke ville underkaste sig gruppedisciplinen. I romanen beskrives en gruppe revolutionære ledet af den hemmelighedsfulde Pjotr Verkhovenskij og den charmerende, men moralsk anløbne Nikolaj Stavrogin.

Romaner fra Rusland
Litteratur i 1872
Origin

Origin (tidligere kendt som EA Download Manager, EA Link), er et computerprogram der kan hentes ned fra Internettet.
Via det kan man hente opdateringer, nye Patch til EA-spil. Man kan også downloade nye EA-spil.
Det kræver at man opretter en bruger, før man kan bruge det.

Bemærk, at EA Download Manager kræver Internet Explorer med Adobe Flashplayer – som bliver markeret som usikker af Secunia.

Ekstern henvisning 
 http://store.origin.com/

Computerspil
Internet-software til OS X
Internet-software til Windows
Hoveddimension (skib)

Et skibs hoveddimensioner anvendes ved beregning af blandt andet et fartøjs tonnagemålinger, deplacementsmålinger, lastelinjetildelinger og konstruktionsparametre, varierende  efter, hvilket regelsæt eller formål de anvendes  til og kan opdeles i tre hovedgrupper.

Skibets dimensioner
Længden i sommer-lastevandslinienmåles fra forkant af forstævn til agterkant af rorstævn, findes der ingen rorstævn måles længden til rorstammens akse medens skibe med krydsehæk beregnes til 96 %  af hele længden i sommer-lastevandslinien eller som  længden målt til forkant af forstævnen til rorstammens akse såfremt denne er størst.
Bredden (moulded) er den største bredde midtskibs, målt på spanternes yderside.
Dybden (moulded) er den lodrette afstand midtskibs fra kølens overkant til overkant af fribordsdækket.
Dybden i last er den lodrette afstand fra undersiden af det øverste faste gennemgående dæk til inderklædningen målt i skibets diamentralplan. I skibe med dobbeltbund måles dybden til tanktoppen.
Fribord er den lodrette afstand målt på skibssiden fra lastevandlinien til overkanten i borde af fartøjets fribordsdæk, målt midtskibs.

Deplacementets dimensioner
Længden mellem perpendikulærerne måles som afstanden  i konstruktionsvandlinjen mellem agterkant af forstævn og forkant af agterstævn (rorstævn) eller ved krydserhæk til rorstammens akse.
Bredden måles udvendigt på spanterne i konstruktionsvandlinjen ved middelspantet.
Dybgangen (middeldybgangen)  er den lodrette afstand fra konstruktionsvandlinjen til kølens overkant ved middelspantet, er den halve sum af dybgangen for og agter. 
Styrlastigheden (skibets trim) er forskellen mellem dybgangen agter og for.

Kendingsmålene
Angivelser til brug i Danmarks Skibsliste.

Længden måle på øverste faste gennemgående dæk fra forkant af forstævnen til agterkant af agterstævnen.
Bredden måles hvor den er størst mellem yderfladerne af yderklædningen.
Dybden er identisk med ovenfor, under skibets dimensioner, angivne parameter, Dybden i last.

Kilder
Internationale konvention om måling af Skibe, 1969
Lærebog i skibsteknik til brug ved navigatiosskolerne ved Knud Hansen og H.A. Guldhammer
Lærebog i Teoretisk skibsbygning ved C.R. Iversen

Skibsterminologi
Borgerligt tusmørke (roman)

Borgerligt tusmørke fra (2006) er Simon Fruelunds debutroman. 

Bogen skildrer i tre dele beboerne i Dantés Allé, vejens historie og beboerne i højhuset på den anden side af mosen. Alt sammen ét husnummer ad gangen. Den sproglige stil er ordknap og kølig, så læseren er selv nødt til at forbinde informationerne. Både titlen på bogen og beskrivelserne af beboerne peger præg af en vis social satire.

Bogen blev hovedsagligt modtaget positivt og var blandt Politikens bud på bedste bøger fra 2006.

Romaner fra Danmark
Litteratur i 2006
Trucks

Trucks er en britisk/norsk musikgruppe. Gruppen er bedst kendt for deres one-hit wonder, "It's Just Porn, Mum", som blev udgivet i år 2003. 

Musikgrupper fra Norge
Musikgrupper fra Storbritannien
Bollesprøjte

En bollesprøjte er et køkkenredskab, der bruges til at forme dej til f.eks. melboller eller vaniljekranse. Bollesprøjten består af en cylinder af aluminium og et stempel der er lavet af træ eller plastic. Cylinderen har en smalt hul i den ene ende, hvor bolledej eller fars presses ud igennem v.hj.a stemplet. Når en passende mængde dej eller fars er presset ud gennem hullet skæres det af. Med lidt øvelse kan der fremstilles kød- og melboller med ensartet størrelse og form.

Ved brug af bollesprøjten til at forme vaniljekranse lægges der en stjerneformet plade i bunden, som dejen trykkes ud igennem.

Bollesprøjten var tidligere et almindeligt redskab i køkkenet, men nu varetages de fleste af bollesprøjtens funktioner af kødhakkere.

Køkkenredskaber
Hans Helbæk

Hans Peter Helbæk (8. april 1907 i Roskilde – 10. februar 1981 i Kagerup) var en dansk arkæolog og palæobotaniker, der har undersøgt planterester fra arkæologiske udgravninger som i Çatalhöyük.
Han har blandt andet skrevet om Grauballemandens sidste måltid.

Delvis bibliografi 
 Jessen, Knud og Hans Helbæk, 1944. Cereals in Great Britain and Ireland in prehistoric and early historic times. Biologiske Skrifter, Det Kgl. Danske Videnskabernes Selskab, bd. III, nr. 2. 

 Hans Helbæk, "Grauballemandens sidste måltid", Kuml, 83–116, Århus, 1958.
 Hans Helbæk, "Da rugen kom til Danmark", Kuml, Aarhus Universitetsforlag, 1970.

Arkæologer fra Danmark
Paradishaven

Paradishaven (Hesede Planteskole) i Hesede Skov blev anlagt af Gisselfeld som forstbotanisk have i 1813 og i 1837 udvidet  med stauder, stenhøjsplanter og prydbuske. Haven leverede sjældne planter til botaniske haver og parker over hele Europa frem til ca. 1900.

Haven, der kun ligger få hundrede meter fra svenskekløften, lukkede i 1925 og endte med at henligge som vildnis med ganske få stier, men stadig med afmærkning af en række af de sjældne vækster. I 2009 gennemgik haven en omfattende renovering, hvor bl.a. mange af de selvsåede træer som ask, bøg, kastanje og elm blev fjernet, stierne genanlagt og de sjældne træer har fået ny skiltning.

Der er nemmest adgang til fods fra en parkeringsplads på Villa Galinavej.

Paradishaven

Parker i Danmark
Lokaliteter i Faxe Kommune
Arboreter
Apoteker

En apoteker er betegnelsen for indehaveren af et apotek.

Apotekssystemet i Danmark 
Apotekssystemet i Danmark er bygget op således, at det er Sundhedsministeriet, der bestemmer, hvor mange apoteker der skal være i Danmark, samt hvor de skal ligge.

Når en apotekerbevilling bliver opslået ledig, kan man ansøge om tilladelse til at købe og drive det pågældende apotek. Alle indkomne ansøgninger modtages og behandles af et tremandsudvalg, der repræsenteres af Farmakonomforeningen, Danmarks Apotekerforening og Pharmadanmark. Dette kaldes en apoteksstruktursag, hvor tremandsudvalget vælger de tre kandidater, som de finder mest egnede, hvorefter de anbefaler disse tre til sundhedsministeren, som derefter udnævner den person, der skal tildeles bevilling til at drive apoteket.

Apotekeren bliver selvstændig erhvervsdrivende og er selv økonomisk ansvarlig for hele driften af apoteket – men skal overholde en lang række regler og love på området vedrørende apoteksdrift, som er beskrevet i blandt andet apotekerloven. Apotekeren har ikke selv mulighed for at bestemme medicinpriserne, idet de reguleres centralt hver 14. dag fra Lægemiddelstyrelsen. Ligeledes råder apotekeren heller ikke selv over sin egen indtjening, idet der findes et såkaldt apoteksudligningssystem, der betyder, at de apoteker, der tjener mest, skal betale til de apoteker, der tjener mindst.

Apotekerbevillingen tildeles på "livstid": Apotekeren indgår en kontrakt med Sundhedsministeriet, hvor den pågældende apoteker forpligter sig til at drive apoteket til sit fyldte 70. år. I særlige tilfælde kan kontrakten dog ophæves og apotekerbevillingen annulleres.

Apotekere er underlagt Sundhedsvæsenets Patientklagenævn og samlet i Danmarks Apotekerforening.

Eksterne kilder og henvisninger 

 Bekendtgørelse af lov om apoteksvirksomhed fra 1995

Videregående uddannelser i Danmark
Sundhedsvæsen
Titler
Stillingsbetegnelser inden for sundhed
Apoteksvæsen
 

nds:Aftheiker
Apotekerloven

Apotekerloven er i daglig tale navnet på Sundhedsministeriets Bekendtgørelse af lov om apoteksvirksomhed af 28. juli 1995.

I apotekerloven er beskrevet en lang række bestemmelser for drift af apotek, deriblandt oprettelse af apoteker, apotekets opgaver, ledelse, personale, indretning, udligning, prisfastsættelse m.m.

Apotekeren er forpligtet til at overholde alle bestemmelser i apotekerloven.

Eksterne kilder og henvisninger
 Bekendtgørelse af lov om apoteksvirksomhed (Apotekerloven)

Danmarks love
Apoteksvæsen
Luftemboli

Luftemboli er en blodprop der er forårsaget af luft i blodbanen. Denne boble vil sætte sig og blokere for blodgennemstrømning. Som andre blodpropper er det særligt farligt hvis det sker i hjernen.

Luftemboli kan blandt andet opstå i forbindelse med dykning ved for hurtigt opstigning, samtidig med at dykkeren holder vejret. Derved bliver trykket i lungerne for stort og der sker en sprængning af alveolerne, så der er fri adgang fra lungen til blodbanen.

Dykning
Kardiovaskulære sygdomme
Indenrigs- og Sundhedsministeriet

Indenrigs- og Sundhedsministeriet er et ministerium der har eksisteret i tre omgange under den danske regering.

Ministeriet oprettede første gang i 2001 ved sammenlægning af Indenrigsministeriet og Sundhedsministeriet ved Regeringen Anders Fogh Rasmussen I's tiltrædelse. Ministeriet bestod indtil 23. november 2007, hvor det blev delt op i forbindelse med regeringsdannelsen efter folketingsvalget 2007. Her blev der oprettet et særlig Ministeriet for Sundhed og Forebyggelse, mens indenrigsdelen blev sammenlagt med Socialministeriet under navnet Velfærdsministeriet og senere Indenrigs- og Socialministeriet.
December 2022 blev ministeriet genoprettet for anden gang.

Ved ressortomlægningen under statsminister Lars Løkke Rasmussen 23. februar 2010 blev ministeriet genoprettet ved, at indenrigsdelen fra Indenrigs- og Socialministeriet blev ressortoverført. Samtidig opstod et Socialministerium.

Ved Regeringen Helle Thorning-Schmidts tiltræden 3. oktober 2011 blev indenrigsområdet overført til det nyoprettede Økonomi- og Indenrigsministeriet, mens resten af ministeriet blev omdannet til Ministeriet for Sundhed og Forebyggelse.

Indenrigs- og Sundhedsministeriet havde Lars Løkke Rasmussen fra (V) som minister fra 2001 til 2007. Med genoprettelsen af ministeriet i 2010 blev Bertel Haarder (V) ny indenrigs- og sundhedsminister.

Kristian Wendelboe var departementschef i 2010-2011.

Danske ministerier
Indenrigspolitik
Sundhedspolitik
The Danish College of Commerce

Foreningen for Unge Handelsmænds Uddannelse (FUHU) har siden 1933 givet unge danske handelsfolk mulighed for dygtiggørelse i Storbritannien på The Danish College of Commerce i daglig tale blot DCC. 

DCC eller Londonprogrammet, som det også kaldes, er et dagstudium af tre måneders varighed, der gennem en årrække er blevet gennemført i et tæt samarbejde mellem FUHU og Hammersmith and West London College.

Sigtet med Londonprogrammet er ikke alene at give grundlag for en international karriere eller yderligere studier i udlandet, men i lige så høj grad at bibringe programdeltageren et nyt perspektiv med internationalt tilsnit.

Forudsætningen for optagelse på Londonprogrammet er normalt en HHX (højere handelseksamen) med gode karakterer i engelsk.

Uddannelse i London
Erhvervsliv i Danmark
Uddannelse i Danmark